### NN 118/2021 (3.11.2021.), Rješenje Hrvatske agencije za nadzor financijskih usluga klasa: UP/I 975-02/21-04/01, urbroj: 326-01-60-61-21-2 od 29. listopada 2021.

HRVATSKA AGENCIJA ZA NADZOR FINANCIJSKIH USLUGA

2037

Na temelju članka 15. točke 3. Zakona o Hrvatskoj agenciji za nadzor financijskih usluga (»Narodne novine« br. 140/05 i 12/12), članka 5. stavka 2. Zakona o konačnosti namire u platnim sustavima i sustavima za namiru financijskih instrumenata (»Narodne novine« br. 59/12, 44/16 i 118/20), u vezi s člankom 536. stavkom 1. točkom 1. i stavcima 3. i 4. Zakona o tržištu kapitala (»Narodne novine« br. 65/18, 17/20 i 83/21), te članka 40. stavka 3. Zakona o općem upravnom postupku (»Narodne novine« br. 47/09), u postupku pokrenutom po službenoj dužnosti, radi određivanja sustava poravnanja kojim upravlja društvo SKDD-CCP Smart Clear d.d., Zagreb, Heinzelova 62a, OIB: 58388162971, sustavom usklađenim s Zakonom o konačnosti namire, Hrvatska agencija za nadzor financijskih usluga na sjednici Upravnog vijeća održanoj 29. listopada 2021. godine donosi

RJEŠENJE

I. Sustav poravnanja kojim upravlja društvo SKDD-CCP Smart Clear d.d., Zagreb, Heinzelova 62a, OIB: 58388162971, ispunjava uvjete iz članka 3. točke 1. podtočaka 1. do 5. Zakona o konačnosti namire u platnim sustavima i sustavima za namiru financijskih instrumenata, a u vezi s člankom 536. stavkom 1. točkom 1. i stavcima 3. i 4. Zakona o tržištu kapitala.

II. Ovo rješenje objavit će se u »Narodnim novinama«.

Obrazloženje

Odredbom članka 5. stavka 2. Zakona o konačnosti namire u platnim sustavima i sustavima za namiru financijskih instrumenata (»Narodne novine« br. 59/12, 44/16 i 118/20, dalje u tekstu: ZKN) propisano je da je Hrvatska agencija za nadzor financijskih usluga (dalje u tekstu: Hanfa) nadležna za donošenje odluke o tome udovoljava li sustav iz članka 4. stavka 2. ZKN uvjetima iz članka 3. točke 1. podtočaka 1. do 5. ZKN, u skladu sa zakonom koji uređuje tržište kapitala te je objavljuje u »Narodnim novinama«.

U sladu s člankom 536. stavkom 1. točkom 1. Zakona o tržištu kapitala (»Narodne novine« br. 65/18, 17/20 i 83/21; dalje u tekstu ZTK) sustav poravnanja je sustav koji vodi ili kojim upravlja središnja druga ugovorna strana koja, u skladu s odredbama Uredbe (EU) br. 648/2012, dobije odobrenje za rad od strane Agencije ili odgovarajućeg nadležnog tijela druge države članice odnosno koju je priznala ESMA.

Nadalje, u skladu s člankom 536. stavcima 3. i 4. ZTK, sustav poravnanja mora ispunjavati i sljedeće uvjete:

1. omogućavati poravnanje poslova s financijskim instrumentima sklopljenim na uređenom tržištu, MTP-u, OTP-u ili izvan uređenog tržišta, MTP-a i OTP-a, uz posredovanje člana sudionika, u skladu s unaprijed propisanim pravilima tog sustava (članak 536. stavak 3. točka 1. ZTK)

2. imati utvrđene pravne odnose između svojih članova te između tih članova i operatera tog sustava, kojima se uređuju njihova međusobna prava i obveze u svezi s poravnanjem i/ili namirom poslova s financijskim instrumentima (članak 536. stavak 3. točka 2. ZTK)

3. ispunjavati uvjete propisane člankom 3. točke 1. podtočaka 1. do 5. ZKN-a, u vezi s člankom 536. stavkom 4. ZTK, i to na način da:

a) ima najmanje tri sudionika, ne uključujući upravitelja toga sustava, agenta za namiru, središnju drugu ugovornu stranu, klirinšku organizaciju ili posrednog sudionika,

b) ima zajednička pravila i standardizirane postupke za obračun (poravnanje), bilo da se obračun provodi preko središnje druge ugovorne strane bilo bez njezina sudjelovanja, ili za izvršavanje naloga za prijenos,

c) su pravilima rada tog sustava utvrđeni trenutak prihvata i trenutak neopozivosti naloga za prijenos,

d) je osnovan zakonom ili propisom donesenim na temelju zakona ili posluje na temelju odobrenja za rad koje je izdalo nadležno tijelo prema posebnom zakonu, a na osnovi pisanog sporazuma sudionika od kojih barem jedan sudionik ima sjedište u Republici Hrvatskoj i

e) posluje s financijskim instrumentima, odnosno u kunama ili, ako posebnim zakonom nije drugačije propisano, u eurima ili drugoj valuti, ili u više valuta koje se u sustavu preračunavaju jedna u drugu.

Tijekom postupka izvršen je uvid u dokumentaciju koju je društvo SKDD-CCP Smart Clear d.d., Zagreb, Heinzelova 62a, OIB: 58388162971, (dalje u tekstu: Društvo), dostavilo u predmet u postupku koji se vodi pred Hanfom povodom zahtjeva Društva za izdavanje odobrenja za pružanje usluga središnje druge ugovorne strane, klasa: UP/l-451-04/13-49/01, te je utvrđeno da sustav poravnanja kojim upravlja Društvo ispunjava uvjete iz članka 3. točke 1. podtočaka 1. do 5. ZKN-a, a u vezi s člankom 536. stavkom 1. točkom 1. i stavcima 3. i 4. ZTK-a.

Naime, Hanfa je 29. listopada 2021. donijela Rješenje o izdavanju odobrenja za rad Društvu kao središnjoj drugoj ugovornoj strani u skladu s Uredbom (EU) br. 648/2012, klasa: UP/l-451-04/13-49/01, urbroj: 326-01-60-61-21-288, čime je ispunjen uvjet iz članka 536. stavka 1. točke 1. ZTK.

Nadalje, uvidom u dokumentaciju priloženu uz Zahtjev u predmetu Hanfe, klasa: UP/l-451-04/13-49/01, utvrđeno je da sustav poravnanja kojim upravlja Društvo omogućava poravnanje transakcija prenosivim vrijednosnim papirima iz točke 87. podtočaka a) i b) članka 3. ZTK, koje se izvršavaju na uređenom tržištu i multilateralnoj trgovinskoj platformi kojima upravlja Zagrebačka burza d.d., Zagreb, Ivana Lučića 2a (dalje: ZSE), uz posredovanje člana sudionika, u skladu s unaprijed propisanim pravilima Društva. Slijedom navedenog, utvrđeno je da sustav poravnanja kojim upravlja Društvo ispunjava uvjete iz članka 536. stavka 3. točke 1. ZTK.

Također, uvidom u dokumentaciju utvrđeno je da Društvo ima utvrđene pravne odnose između svojih članova odnosno članova sustava poravnanja te između tih članova i Društva, kojima se uređuju njihova međusobna prava i obveze u svezi s poravnanjem poslova s financijskim instrumentima. Navedeno je utvrđeno uvidom u nacrte ugovora koje će Društvo zaključiti s potencijalnim članovima sustava poravnanja prilikom njihova primanja u članstvo kao što je Ugovor o članstvu (uz dodatke: Obavijest o rizicima i posljedicama ponovne uporabe kolaterala, Punomoć temeljem koje član ovlašćuje Društvo na upis i otkaz instrukcija za namiru u sustavu namire, i Ugovor o posrednom poravnanju, u nacrt Zahtjeva za primitak u članstvo, nacrt Zahtjeva za prijenos poslovanja s člana sustava poravnanja za kojeg je u tijeku postupak isključenja na račune kojima upravlja član sustava poravnanja, nacrt Izjave o odobrenju prijenosa imovine izdvojenog klijenta člana koje trebaju potpisati član sustava poravnanja i izdvojeni klijent člana za slučaj neispunjavanja obveza od strane klijenta člana, kao i nacrt Izjave o odobrenju prijenosa imovine s kućnog računa NCM-a[2](Prema definiciji iz Pravila Društva »NCM« (eng. Non-Clearing Member) je pravna osoba koja je klijent GCM-a (eng. General Clearing Member odnosno član koji može obavljati poravnanje za transakcije koje je sklopio na tržištu te za transakcije koje je NCM s kojim GCM ima sklopljen Ugovor o posrednom poravnanju, odnosno posredni klijent NCM-a, sklopio na tržištu, te za novirane transakcije koje je prihvatio u postupku prijenosa), koja za svoje posredne klijente obavlja usluge posrednog poravnanja u smislu Uredbe 149/2013 te koja je sa Društvom i GCM-om sklopila Ugovor o posrednom poravnanju. NCM nije član i ne može samostalno obavljati poslove poravnanja za transakcije koje su on odnosno njegovi posredni klijenti sklopili na tržištu, ne može provesti postupak prijenosa i ne može poravnavati novirane transakcije prihvaćene u postupku prijenosa, već to za njega obavlja GCM na temelju sklopljenog Ugovora o posrednom poravnanju. Sva prava i obveze iz transakcija koje NCM i njegovi posredni klijenti sklapaju na tržištu, smatraju se, u odnosu na Društvo, za potrebe poravnanja, pravima i obvezama GCM-a.), koji potpisuju član i NCM koji imaju zaključen ugovor o obavljanju posrednog poravnanja, za slučaj neispunjavanja obveza od strane NCM-a. Slijedom navedenog, utvrđeno je da su ispunjeni uvjeti iz članka 536. stavka 3. točke 2. ZTK.

Iz dokumentacije nadalje proizlazi da Društvo ima više od tri potencijalna sudionika sustava poravnanja ne računajući Društvo kao upravitelja toga sustava, posredne sudionike i upravitelje sustava namire, središnje druge ugovorne strane. Konkretno, planirani broj članova sustava poravnanja kojim upravlja Društvo je 13, u skladu sa zahtjevom iz članka 3. točke 1. podtočke 1. ZKN-a, u vezi s člankom 536. stavkom 4. ZTK.

Uvidom u Pravila Društva i akte koji se nadovezuju na Pravila, utvrđeno je da Društvo ima zajednička pravila i standardizirane postupke za poravnanje transakcija prenosivim vrijednosnim papirima iz točke 87. podtočaka a) i b) članka 3. ZTK koje se izvršavaju na uređenom tržištu i multilateralnoj trgovinskoj platformi kojima upravlja ZSE, a kako se zahtijeva u skladu s člankom 3. točkom 1. podtočkom 2. ZKN-a, u vezi s člankom 536. stavkom 4. ZTK.

Također, uvidom u odredbe članaka 68. i 71. Pravila Društva utvrđeno je da su propisani trenutak prihvata i trenutak neopozivosti naloga za prijenos u skladu s člankom 6. ZKN-a te da su ispunjeni uvjeti iz članka 3. točke 1. podtočke 3. ZKN-a, u vezi s člankom 536. stavkom 4. ZTK.

Naime, člankom 68. Pravila propisano je da će Društvo istodobno po izračunu iznosa za namiru provesti postupak novacije po završetku kojeg se novirana transakcija smatra prihvaćenom u smislu ZKN-a od strane Sustava poravnanja te se smatra nalogom za prijenos prihvaćenim u smislu ZKN-a. Novacijom, nastaje jedna novirana transakcija u kojoj član mora isporučiti Financijske instrumente ili novac Društvu i jedna novirana transakcija u kojoj Društvo mora isporučiti članu financijske instrumente ili novac.

Nadalje, člankom 71. Pravila propisano je da su novirane transakcije neopozive u trenutku prihvaćanja kontrolne datoteke s Tržišta kojim upravlja ZSE, u skladu s člankom 66. Pravila, te se neopoziva novirana transakcija smatra se neopozivim nalogom za prijenos u smislu ZKN-a. U skladu s člankom 66. Pravila, Tržište svaki trgovinski dan nakon okončanja trgovine dostavlja Društvu kontrolne datoteke s popisom svih transakcija koje su toga dana sklopljene na Tržištu, na način i u rokovima kako je propisano međusobnim sporazumom između Tržišta i Društva. Međusobni sporazum Društva i Tržišta sadržan je u Ugovoru o suradnji koji je Društvo zaključilo sa Zagrebačkom burzom d.d., dana 11. lipnja 2019., dostavljenom uz zahtjev u predmetu Hanfe klasa: UP/l-451-04/13-49/01. Kontrolne datoteke služe za provjeru podataka o transakcijama preuzetim u realnom vremenu te ako se podaci o transakcijama s Tržišta navedenima u kontrolnoj datoteci razlikuju od podataka koje je Društvo preuzelo u realnom vremenu, Društvo će ispravnim podacima smatrati podatke sadržane u kontrolnoj datoteci i o tome obavijestiti Tržište na način kako je uređeno prethodno spomenutim Ugovorom o suradnji zaključenim između Društva i ZSE. Ako je na temelju rezultata obrade kontrolne datoteke utvrđeno da podaci o transakcijama s Tržišta, navedeni u kontrolnoj datoteci, sadrže podatke o transakcijama člana koje je član sklopio nakon otvaranja postupka zbog insolventnosti, Društvo te transakcije iz kontrolne datoteke neće prihvatiti u sustav poravnanja.

Pored prethodno navedenog, s obzirom da je Hanfa donijela Rješenje o izdavanju odobrenja za rad Društvu kao središnjoj drugoj ugovornoj strani u skladu s Uredbom (EU) br. 648/2012, klasa: UP/l-451-04/13-49/01, urbroj: 326-01-60-61-21-288, te s obzirom da svi sudionici s kojima će Društvo zaključiti pisane sporazume imaju sjedište u Republici Hrvatskoj, utvrđeno je da Društvo kao upravitelj sustava poravnanja, posluje na temelju odobrenja za rad koje je izdalo nadležno tijelo prema posebnom zakonu te na osnovi pisanog sporazuma sudionika od kojih barem jedan sudionik ima sjedište u Republici Hrvatskoj, a kako se zahtijeva prema članku 3. točki 1. podtočki 4. ZKN-a, u vezi s člankom 536. stavkom 4. ZTK.

Također, uvidom u dokumentaciju priloženu uz Zahtjev u predmetu Hanfe, klasa: UP/l-451-04/13-49/01, utvrđeno je da Društvo pruža usluge poravnanja transakcija prenosivim vrijednosnim papirima iz točke 87. podtočaka a) i b) članka 3. ZTK, koje se izvršavaju na uređenom tržištu i multilateralnoj trgovinskoj platformi kojima upravlja ZSE te se sve isplate vezano uz poravnanje transakcija koje su prihvatljive za sustav poravnanja, izvršavaju u novcu središnje banke, Hrvatske narodne banke, u hrvatskim kunama. Slijedom navedenog, utvrđeno je i da su ispunjeni uvjeti iz članka 3. točke 1. podtočke 5. ZKN-a, u vezi s člankom 536. stavkom 4. ZTK.

Slijedom svega navedenog, s obzirom da sustav poravnanja kojim upravlja Društvo ispunjava uvjete iz članka 3. točke 1. podtočaka 1. do 5. ZKN, a u vezi s člankom 536. stavkom 1. točkom 1. i stavcima 3. i 4. ZTK, odučeno je kao u točki I. izreke ovog rješenja.

U skladu s odredbom članka 5. stavka 2. ZKN-a, ovo rješenje objavljuje se u »Narodnim novinama« te je odlučeno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu u Zagrebu u roku od 30 dana od dana primitka ovog rješenja.

Klasa: UP/I 975-02/21-04/01

Urbroj: 326-01-60-61-21-2

Zagreb, 29. listopada 2021.

Predsjednik Upravnog vijeća
 dr. sc. Ante Žigman, v. r.